CELEX: 32018D1939
Language: bg
Date: 2018-12-10 00:00:00
Title: Решение (ОВППС) 2018/1939 на Съвета от 10 декември 2018 година относно подкрепата от Съюза за всеобщото приемане и ефективното прилагане на Международната конвенция за предотвратяването на актове на ядрен тероризъм

11.12.2018   
               
               
                  BG
               
               
                  Официален вестник на Европейския съюз
               
               
                  L 314/41
               
            
         РЕШЕНИЕ (ОВППС) 2018/1939 НА СЪВЕТА
         от 10 декември 2018 година
         относно подкрепата от Съюза за всеобщото приемане и ефективното прилагане на Международната конвенция за предотвратяването на актове на ядрен тероризъм
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 28, параграф 1 и член 31, параграф 1 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 12 декември 2003 г. Европейският съвет прие Стратегията на ЕС срещу разпространението на оръжия за масово унищожение (наричана по-долу „стратегията“), в която се посочва, че неразпространението, разоръжаването и контролът на оръжията могат да допринесат съществено за борбата с тероризма в световен мащаб, като намалят опасността недържавни участници да получат достъп до оръжия за масово унищожение, до радиоактивни материали и до средства за доставяне. Глава III от стратегията съдържа списък с мерките за борба с разпространението на такива оръжия, които трябва да се предприемат както в Съюза, така и в трети държави.
                  
               
                     (2)
                  
                  
                     Съюзът активно изпълнява стратегията и въвежда в действие мерките, изброени в глава III от нея, по-специално чрез работа за всеобщото приемане и при необходимост — засилване на основните договори, споразумения и договорености за контрол в областта на разоръжаването и неразпространението, и чрез отпускане на финансови ресурси в подкрепа на конкретни проекти, изпълнявани от многостранни институции като Службата на Организацията на обединените нации (ООН) по наркотиците и престъпността (UNODC) и Службата на ООН за борба с тероризма (UNOCT).
                  
               
                     (3)
                  
                  
                     В своята Програма за разоръжаване, озаглавена „Сигурност за нашето общо бъдеще“, чието начало бе обявено на 24 май 2018 г., генералният секретар на ООН отбеляза, че съществуващите ядрени рискове са неприемливи и че те нарастват.
                  
               
                     (4)
                  
                  
                     На 13 април 2005 г. Общото събрание на ООН прие Международната конвенция за предотвратяването на актове на ядрен тероризъм, която беше открита за подписване на 14 септември 2005 г.
                  
               
                     (5)
                  
                  
                     Техническото изпълнение на настоящото решение следва да бъде възложено на UNODC и на Центъра на ООН за борба с тероризма (UNCCT) към UNOCT.
                  
               
                     (6)
                  
                  
                     Настоящото решение следва да се изпълнява в съответствие с Финансовото и административно рамково споразумение, сключено от Европейската комисия с ООН относно управлението на финансовите вноски на Съюза в програми или проекти, управлявани от ООН,
                  
               ПРИЕ НАСТОЯЩОТО РЕШЕНИЕ:
         
            Член 1
            
               1.   За да гарантира непрекъснато практическо изпълнение на определени елементи на стратегията, Съюзът насърчава всеобщото приемане и ефективното прилагане на Международната конвенция за предотвратяването на актове на ядрен тероризъм (наричана по-долу „конвенцията“), като предоставя подкрепа за дейността на UNODC, и по-специално на отдела за превенция на тероризма, който, наред с другото, подкрепя усилията на държавите да се придържат към приложимите международни правни актове и да укрепват националните си правни уредби и рамки за наказателно правораздаване, както и институционалния си капацитет за борба с ядрения тероризъм, и за дейността в рамките на Програмата за превенция и реакция на терористичните нападения с използване на оръжия за масово унищожение (ОМУ)/химически, биологични, радиологични или ядрени оръжия (ХБРЯ) на UNCCT, чиято цел е, наред с другото, да оказва подкрепа на държавите и международните организации при предотвратяването на достъпа до свързани с ОМУ/ХБРЯ материали и използването им от терористични групи и да осигурява по-добрата им подготовка и способност за ефективна реакция на терористично нападение с използване на свързани с ОМУ/ХБРЯ материали.
            
            
               2.   Проектите, финансирани от Съюза, имат за цел:
               
                           а)
                        
                        
                           увеличаване на броя на държавите — страни по конвенцията;
                        
                     
                           б)
                        
                        
                           повишаване на осведомеността относно конвенцията сред бенефициерите: националните органи на полицията, отговорните за вземането на решения, включително членовете на парламентите, и на международните форуми;
                        
                     
                           в)
                        
                        
                           подобряване на националните законодателства чрез включване на всички изисквания на конвенцията;
                        
                     
                           г)
                        
                        
                           разработване на електронно обучение и други подходящи материали за обучение и включването им в предоставянето на техническа правна помощ, включително, наред с другото, разглеждането на казуси;
                        
                     
                           д)
                        
                        
                           разработване и поддържане на информационен уебсайт, съдържащ цялата значима информация за конвенцията, включително добри практики;
                        
                     
                           е)
                        
                        
                           повишаване на капацитета на служителите в областта на наказателното правораздаване и на другите заинтересовани участници на национално равнище във връзка с разследването, наказателното преследване и решаването на дела;
                        
                     
                           ж)
                        
                        
                           развиване на полезни взаимодействия с други приложими международни правни актове, като Конвенцията за физическа защита на ядрения материал и нейното изменение и Резолюция 1540 (2004) на Съвета за сигурност на ООН;
                        
                     
                           з)
                        
                        
                           укрепване на капацитета на държавите за разкриване и реагиране на заплахата от придобиване на ядрени или други радиоактивни материали от терористи.
                        
                     Проектите се изпълняват от UNODC и UNCCT в тясно сътрудничество със съответните служби на място на UNODC и с други компетентни институции и експерти, включително Международната агенция за атомна енергия, Службата на ООН по въпросите на разоръжаването, експертната група на комитета на Съвета за сигурност на ООН, създадена съгласно Резолюция 1540 (2004) на Съвета за сигурност на ООН, и центровете на ЕС за високи постижения в областта на намаляването на свързания с ХБРЯ риск.
               При изпълнението на проектите ще се гарантира видимостта на Съюза, както и правилното управление на програмата.
               Всички компоненти на проектите се съпътстват от проактивни и новаторски дейности за информиране на обществеността и ресурсите се разпределят по съответния начин.
               Подробно описание на проектите се съдържа в приложението.
            
         
         
            Член 2
            
               1.   Върховният представител на Съюза по въпросите на външните работи и политиката на сигурност (наричан по-долу „върховният представител“) отговаря за изпълнението на настоящото решение.
            
            
               2.   Техническото изпълнение на проектите по член 1, параграф 2 се осъществява от UNODC и UNCCT. Те изпълняват тази задача под ръководството на върховния представител. За тази цел върховният представител постига необходимите договорености с UNODC и UNCCT.
            
         
         
            Член 3
            
               1.   Референтната сума за изпълнението на проектите по член 1, параграф 2 е в размер на 4 999 986 EUR. Общият прогнозен бюджет за целия проект е 5 223 907 EUR, като се осигурява чрез съвместно финансиране.
            
            
               2.   Разходите, финансирани от предвидената в параграф 1 референтна сума, се управляват в съответствие с процедурите и правилата, приложими за бюджета на Съюза.
            
            
               3.   Комисията упражнява надзор върху правилното управление на референтната сума, посочена в параграф 1. За тази цел тя сключва споразумения за финансиране с UNODC и UNCCT. В споразуменията за финансиране се посочва, че UNODC и UNCCT трябва да осигуряват видимост за приноса на Съюза, съобразена с неговия размер.
            
            
               4.   Комисията полага усилия да сключи посочените в параграф 3 споразумения за финансиране във възможно най-кратък срок след влизането на настоящото решение в сила. Тя информира Съвета за всякакви трудности в хода на този процес, както и за датата на сключване на споразуменията за финансиране.
            
         
         
            Член 4
            
               1.   Върховният представител докладва на Съвета за изпълнението на настоящото решение въз основа на редовни доклади, изготвяни от UNODC и UNCCT, два пъти годишно. Тези доклади представляват основа за оценката, извършвана от Съвета.
            
            
               2.   Комисията предоставя информация по финансовите аспекти на изпълнението на проектите, посочени в член 1, параграф 2, два пъти годишно.
            
         
         
            Член 5
            Настоящото решение влиза в сила в деня на приемането му.
            Срокът на действие на настоящото решение изтича 36 месеца след съответната дата на сключване на споразуменията за финансиране, посочени в член 3, параграф 3. Срокът на действие обаче изтича шест месеца след влизането на настоящото решение в сила, ако в рамките на този срок не е сключено нито едно от споразуменията за финансиране.
         
         
            Съставено в Брюксел на 10 декември 2018 година.
            
               
                  За Съвета
               
               
                  Председател
               
               F. MOGHERINI
            
         
      
      
         
            ПРИЛОЖЕНИЕ
            
                        Проект 1
                     
                     
                        :
                     
                     
                        Насърчаване на присъединяването със събитие на високо равнище, което се провежда в Ню Йорк в тясно сътрудничество със Службата на ООН по правните въпроси
                        Информация за проекта: събитието на високо равнище ще се проведе успоредно с Конференцията на Страните по договора за преглед на Договора за неразпространение на ядреното оръжие през 2020 г. или успоредно с годишната среща, посветена на договора, която се организира от генералния секретар на ООН и се провежда едновременно с общите разисквания на Общото събрание. Събитието на високо равнище може да се проведе и по време на някой от специалните форуми на ООН за конкретни договори, чиято цел е да улесни участието на държавите в многостранната договорна рамка.
                        Изпълнител: UNCCT
                     
                  
                        Проект 2
                     
                     
                        :
                     
                     
                        Насърчаване на присъединяването чрез регионални семинари и посещения в различни държави
                        Информация за проекта: организиране на до шест регионални, междурегионални и подрегионални семинари за хората, определящи политиката и вземащи решения в държави, които не са страни по конвенцията (1), в следните региони:
                        
                                    —
                                 
                                 
                                    Африка
                                 
                              
                                    —
                                 
                                 
                                    Централна и Южна Азия
                                 
                              
                                    —
                                 
                                 
                                    Европа
                                 
                              
                                    —
                                 
                                 
                                    Югоизточна Азия и Тихоокеански регион
                                 
                              В семинарите ще бъдат използвани подходящи материали, разработени в рамките на проекта (например разглеждане на казуси и въпросници за самооценка). Семинарите ще са съсредоточени върху конвенцията, но ще се разглеждат и полезните взаимодействия с Конвенцията за физическа защита на ядрения материал и нейното изменение, както и с Резолюция 1540 (2004) на Съвета за сигурност на ООН.
                        Изпълнител: UNODC
                     
                  
                        Проект 3
                     
                     
                        :
                     
                     
                        Предоставяне на съответна законодателна помощ
                        Информация за проекта: предоставяне на съответна законодателна помощ на отправили искане държави чрез документни проверки или семинари по законотворчество (максимум 10 държави)
                        Изпълнител: UNODC
                     
                  
                        Проект 4
                     
                     
                        :
                     
                     
                        Изграждане на капацитета на съответните заинтересовани страни, включително служителите в областта на наказателното правораздаване, които биха могли да участват в разследването, наказателното преследване и решаването на дела, свързани с ядрени и други радиоактивни материали, попадащи в обхвата на конвенцията
                        Информация за проекта: ще бъдат проведени три регионални семинара за прокурори от избрани държави в Африка, Европа и Азия, които вече са страни по конвенцията.
                        Изпълнител: UNODC
                     
                  
                        Проект 5
                     
                     
                        :
                     
                     
                        Насърчаване на присъединяването чрез взаимодействие с Интерпарламентарния съюз
                        Информация за проекта: ще се проведат консултации с Интерпарламентарния съюз с оглед организирането на събития в подкрепа на бързото присъединяване към конвенцията и ще бъде отправен общ призив към държавите, които все още не са страни по конвенцията.
                        Изпълнител: UNCCT
                     
                  
                        Проект 6
                     
                     
                        :
                     
                     
                        Проучване на причините, поради които държавите не се присъединяват към конвенцията, и предизвикателствата, пред които са изправени тези държави
                        Информация за проекта: проучване на причините, поради които държавите не се присъединяват към конвенцията, и предизвикателствата, пред които са изправени тези държави. UNCCT ще направи академично проучване за по-задълбочено разбиране на причините, поради които държавите не се присъединяват към конвенцията, и предизвикателствата, пред които са изправени тези държави, ще излезе с препоръки за преодоляването на тези причини и предизвикателства, за да се осигури присъединяването на повече държави, и ще посочи законодателните изисквания и мерки за ефективно прилагане.
                        Изпълнител: UNCCT
                     
                  
                        Проект 7
                     
                     
                        :
                     
                     
                        Разработване и поддържане на редовно актуализиран, защитен с парола уебсайт за всички ресурси по конвенцията, включително примери от националното законодателство
                        Информация за проекта: уебсайтът ще съдържа всички налични ресурси по конвенцията, включително сборник на цялото действащо национално законодателство за прилагане на конвенцията във всички държави — страни по нея, набор от добри практики и примерно законодателство, научни статии, информация и график на дейностите по осведомяване, специален адрес на електронна поща за въпроси, информация относно наличната помощ, въпросник с отговори относно конвенцията и 12 едночасови уебинара по различни аспекти на конвенцията (четири на английски, четири на френски и четири на испански).
                        Изпълнител: UNODC
                     
                  
                        Проект 8
                     
                     
                        :
                     
                     
                        Разработване и издаване на наръчник за обучение относно конвенцията с разглеждане на фиктивни казуси
                        Информация за проекта: ще бъде разработен наръчник за обучение относно конвенцията въз основа на разглеждане на фиктивни казуси.
                        Изпълнител: UNODC
                     
                  
                        Проект 9
                     
                     
                        :
                     
                     
                        Разработване на модул за електронно обучение по конвенцията
                        Информация за проекта: модулът ще бъде преведен на най-малко четири официални езика на ООН и ще бъде достъпен на уебсайта за глобално електронно обучение на UNODC: https://www.unodc.org/elearning.
                        Изпълнител: UNODC
                     
                  
                        Проект 10
                     
                     
                        :
                     
                     
                        Изграждане на капацитет в областта на сигурността и управлението на границите във връзка с ядрения тероризъм
                        Информация за проекта: UNCCT ще организира събития за изграждане на капацитет в областта на сигурността и управлението на границите в шест региона:
                        
                                    —
                                 
                                 
                                    Сахел
                                 
                              
                                    —
                                 
                                 
                                    Южна Азия и Югоизточна Азия
                                 
                              
                                    —
                                 
                                 
                                    Африкански рог
                                 
                              
                                    —
                                 
                                 
                                    Централна Азия и Кавказ
                                 
                              
                                    —
                                 
                                 
                                    Източна и Югоизточна Европа
                                 
                              
                                    —
                                 
                                 
                                    Близък изток и Северна Африка
                                 
                              Изпълнител: UNCCT
                     
                  
                        Проект 11
                     
                     
                        :
                     
                     
                        Изготвяне на листовки и учебни материали
                        Информация за проекта: изготвяне на листовки за популяризиране на конвенцията на шестте официални езика на ООН и въпросник за самооценка за държавите, които обмислят да се присъединят.
                        Изпълнител: UNODC
                     
                  Очаквани резултати от горните проекти:
            
                        1.
                     
                     
                        увеличаване на броя на държавите — страни по конвенцията;
                     
                  
                        2.
                     
                     
                        повишаване на осведомеността относно конвенцията сред бенефициерите: националните органи на полицията, отговорните за вземането на решения, включително членовете на парламентите, и на международните форуми;
                     
                  
                        3.
                     
                     
                        подобряване на националните законодателства чрез включване на всички изисквания на конвенцията;
                     
                  
                        4.
                     
                     
                        разработване на електронно обучение и други подходящи материали за обучение и включването им в предоставянето на техническа правна помощ, включително, наред с другото, разглеждане на казуси;
                     
                  
                        5.
                     
                     
                        разработване и поддържане на информационен уебсайт, съдържащ цялата значима информация за конвенцията, включително добри практики;
                     
                  
                        6.
                     
                     
                        повишаване на капацитета на служителите в областта на наказателното правораздаване и на другите участници на национално равнище във връзка с разследването, наказателното преследване и решаването на дела;
                     
                  
                        7.
                     
                     
                        развиване на полезни взаимодействия с други приложими международни правни актове, като например Конвенцията за физическа защита на ядрения материал и нейното изменение и Резолюция 1540 (2004) на Съвета за сигурност на ООН;
                     
                  
                        8.
                     
                     
                        укрепване на капацитета на държавите за разкриване и реагиране на заплахата от придобиване на ядрени или други радиоактивни материали от терористи.
                     
                  
               (1)  В отделни случаи могат да се отправят покани към държави — страни по конвенцията, ако тяхното участие има добавена стойност.